ועדת הכלכלה, כנסת 25, פרוטוקול מספר 254, 2023-12-27 00:00

דוד ביטן: בוקר טוב לכולם

דוד ביטן:  הצעה לדיון מהיר בנושא: "מצוקתם של אנשי המילואים, וביניהם בעלי עסקים ובעלי עסקים קטנים מול התנהלות הבנקים", של חה"כ סימון מושיאשוילי, חה"כ שלי טל מירון וחה"כ יבגני סובה

דוד ביטן:  סימון, בוא תנהל את הדיון

דוד ביטן:  זה דיון שלכם, תנהלו את זה אתם

סימון מושיאשוילי: בוקר טוב לכולם

סימון מושיאשוילי:  התרגלנו שב-81 יום האלה לא כל-כך טוב

סימון מושיאשוילי:  הבוקר התבשרנו שוב על שלושה נופלים, חללי צה"ל, יהי זכרם ברוך והשם ייקום דמם

סימון מושיאשוילי:  כולנו כמובן בתפילה שהמלחמה תסתיים במהרה בניצחון עם ישראל, והחטופים כולם ישובו לביתם בריאים ושלמים בגופם ובנפשם

סימון מושיאשוילי:      ביקשתי את הדיון הזה, ואני מודה לכל מי שהגיע

סימון מושיאשוילי:  אנחנו שומעים מה שלא התרגלנו לשמוע בשבועיים האחרונים את דובר צה"ל בכל תדריך – למעט יחידים – שאנחנו עובדים על חבילת מענק למשרתי המילואים

סימון מושיאשוילי:  אותם אנשים שכל אחד מהם יצא למעננו, למען כל אחד ואחת מאיתנו, שנותנים מחייו והקטע המשני, הוא נותן מהכיס הפרטי שלו

סימון מושיאשוילי:      אני זוכר שכשאני שירתי פעם אחרונה במילואים לפני 13–14 שנה, כעצמאי, ואני יודע מה זה להיות עצמאי – יש את הדברים הקטנים שמעצבנים ומרתיחים מאוד בהתנהלות הבנקים

סימון מושיאשוילי:  כשמילואימניק יוצא לאפטר ל-24 או 48 שעות, והוא אמור לקבוע תור על-מנת להגיע לבנק ולקבל שירותי בנקאי, וזה במקרה הטוב שיש שירותי בנקאי באותו סניף, למשיכת מזומן או הפקדת צ'קים, אז הוא לא צריך לנסוע 20 או 25 דקות לעיר סמוכה, במקרה הטוב

סימון מושיאשוילי:  שיהיה עם החברים ועם המשפחה או שייסע 20–25 דקות ויתבשר: לא קבעת תור

סימון מושיאשוילי:  ובזה התחלתי מהסוף

סימון מושיאשוילי:      בנוסף, יש דברים החשובים לא פחות

סימון מושיאשוילי:  ביקשתי את הדיון הזה לפני 10 ימים בערך כי התקשרו ללשכה שלי מילואימניקים, ובהם מילואימניק אחד בעל עסק, ואמר, תשמע, אני בבעיה

סימון מושיאשוילי:  הוא משרת בצפון והעסק שלו נקלע לקשיים

סימון מושיאשוילי:  לאחר 45–50 יום הוא כבר לא ידע מה לעשות

סימון מושיאשוילי:  הוא ביקש הלוואה ואמרו לו, לא אצלנו, לא בבית-ספר, וזה בנק שהוא עובד איתו למעלה מ-15 שנה

סימון מושיאשוילי:      הייתי שמח לשמוע מה אפשר כן לעשות

סימון מושיאשוילי:  על הלוואות שניתנו בעבר אנחנו נבקש, אם אפשר, ואדוני, למדתי ממך שכל דבר אפשר, במיוחד בתקופת חירום כזו, תקופה קטסטרופלית שעם ישראל נמצא בה

סימון מושיאשוילי:  אני לא מדבר על המצב-רוח

סימון מושיאשוילי:  ראיתי סקר על מה העם שלנו מרגיש בימים האלו

סימון מושיאשוילי:  על זה נדלג בשלב הזה

סימון מושיאשוילי:  אבל הלוואות שניתנו בעבר, אם אפשר לדחות לפחות לתקופת החירום

סימון מושיאשוילי:  כמובן, נשמח לשמוע את התשובות של בנק ישראל ושל נציג הבנקים, ואולי נבקש מעקב

סימון מושיאשוילי:  שלי, בבקשה

שלי טל מירון: תודה רבה, חברי חה"כ סימון מושיאשוילי, על עצם קיום הדיון הזה

שלי טל מירון:  שמחתי מאוד להצטרף ליוזמה החשובה הזאת

שלי טל מירון:  אני רוצה להצטרף לדבריך, ולהשתתף בצערן של משפחות הנופלים שלנו

שלי טל מירון:  כמובן, לשלוח איחולי החלמה מהירה לכל הפצועים שלנו, וכמו בכל בוקר, להתפלל שהחטופים שלנו יחזרו במהרה ובחיים, כמה שיותר מהר

שלי טל מירון:      אני חושבת שנושא המילואים באופן כללי הוא נושא חשוב ביותר

שלי טל מירון:  אנחנו רואים שסדר-היום הציבורי סובב סביב זה, ולא סתם

שלי טל מירון:  גם המילואימניקים וגם בני משפחותיהם – חשוב לי תמיד לצרף את זה אליהם, כי יש שתי חזיתות, יש חזית של מלחמה ויש חזית בעורף שמחזיקה את הבית, את הילדים, את הפרנסה, את המשק, ואסור לנו לשכוח את זה

שלי טל מירון:      הדיון הספציפי הזה עוסק בנושא הבנקים, ואתה תיארת מצב שלפני 12 שנה כשהיית במילואים

סימון מושיאשוילי: בזמנו זה לא היה

סימון מושיאשוילי:  היית נכנס, תולש את התור שלך, והיום – לא קבעת תור, והוא יצא ל-24 שעות

שלי טל מירון: נכון

שלי טל מירון:  מתסכל מאוד

סימון מושיאשוילי: ובמצב טוב שכן יסכימו לשבת איתו – תשמע, לא נותנים לך הלוואה

סימון מושיאשוילי:  הרי אפשר לתת הלוואה

סימון מושיאשוילי:  ראינו על סמך המענקים שהם עומדים לקבל

שלי טל מירון: תיכף ניגע בנקודות הספציפיות

שלי טל מירון:  גם אני מילואימניקית, ועשיתי מילואים שנים רבות, גם אחרי שהבנות שלי נולדות

שלי טל מירון:  אומנם אני רק תומכת לחימה, אני לא לוחמת, אבל אני זוכרת את התחושה, בטח במבצעים גדולים, שמשאירים את הבית והולכים למילואים

שלי טל מירון:  והיום, בניגוד לזמנים אחרים, אנחנו במצב מלחמה

שלי טל מירון:  זה שונה ממילואים בעת שגרה

שלי טל מירון:  גם אם אתה יוצא לתעסוקה מבצעית או למילואים ממושכים של חודש, זה לא אותו דבר כמו במלחמה

שלי טל מירון:      זו מלחמה שאין לה דד-ליין, ואנחנו לא יודעים כמה זמן חיילי המילואים שלנו יישארו במילואים

שלי טל מירון:  חלקם הגדול כבר שלושה חודשים כמעט במילואים

שלי טל מירון:  חברים רבים שלי מספרים לי מהשטח שלפעמים הם יוצאים לאפטר, אפילו לא ל-24 שעות, והם אמורים לראות את הילדים שלהם, את המשפחה שלהם, להתקלח, לישון, לאכול משהו נורמלי, והם צריכים לחשב מסלול איך הם יסתדרו ללכת לבנק

שלי טל מירון:      אני מצפה שבסיטואציה של מלחמה, שתהיה פה חשיבה קצת אחרת, קצת יותר גמישות מחשבתית, וללכת לקראתם

שלי טל מירון:  קודם כול, בהיבטים הלוגיסטיים הפשוטים – תורים, איפה הם יכולים להפקיד צ'קים ולהיכנס לסניפים שהם לא סניף הבית שלהם, כשהם יוצאים להתרעננות לא בבית

שלי טל מירון:  צריך לאפשר להם, להוריד אותם מהתורים, הם לא צריכים לעמוד בשום תור

שלי טל מירון:  הרי אנחנו יודעים לעשות את זה כשאנחנו רוצים

שלי טל מירון:  וכמובן, יש את בעלי העסקים

שלי טל מירון:      יש כל-כך הרבה מילואימניקים שהם בעלי עסקים או שיש להם עסק משפחתי עם בת-זוגם שצריך לקחת אותם בחשבון, בין אם בהלוואות קודמות ובין אם בהלוואות שהם צריכים עכשיו

שלי טל מירון:  חלק מהעסקים שלהם קורסים, עסקים קטנים, וצריך לתת להם תנאים מועדפים, גם בריבית וגם בהקפאה של החזרים

שלי טל מירון:  פשוט לגלות גמישות מחשבתית, ואני בטוחה שהבנקים יכולים לעשות את זה

שלי טל מירון:  הם פשוט צריכים לרצות, והתפקיד שלנו פה זה לדרוש את זה ולתת למילואימניקים ובני משפחותיהם את מה שמגיע להם

שלי טל מירון:      אני ממש אשמח לשמוע את כל הגורמים, ואנחנו נתייחס בהתאם

שלי טל מירון:  אבל זה באופן כללי

שלי טל מירון:  תודה רבה

סימון מושיאשוילי: תודה, שלי

סימון מושיאשוילי:  חה"כ סימון דוידסון, בבקשה

סימון דוידסון: תודה, אדוני

סימון דוידסון:  בוקר טוב

סימון דוידסון:  לפני נושא הבנקים, אני קמתי היום בתחושה מאוד לא נעימה

סימון דוידסון:  יש לנו שר אוצר שלא מבין את האירוע, לא מבין איפה הוא נמצא

סימון דוידסון:  הדבר הראשון שהוא עשה כשהוא נכנס לתפקיד שלו, הוא ביטל את המס על השתייה הממותקת

סימון דוידסון:  הדבר השני שהם עשו, ביטלו את המס על הכלים החד-פעמיים

סימון דוידסון:  אדוני היו"ר, אתה יודע כמה כסף זה למדינה? זה הפסד של מיליארד שקל על השטות הזאת

סימון דוידסון:       השטות הזאת פוגעת בבריאות הציבור

סימון דוידסון:  בשתייה הממותקת, יש מספרים שמראים שבעקבות עליית המס צרכו פחות שתייה ממותקת

סימון דוידסון:  אני לא יודע אם אתם יודעים, אבל מדינת ישראל היא מס' 1 בעולם בקטיעת איברים לחולי סוכרת ומקום שלישי בעולם בהשמנת ילדים

סימון דוידסון:  בא שר האוצר, ואני יודע שזה בניגוד מוחלט לקואליציה, כי אף אחד לא חושב שזה הגיוני, ומאריך את ביטול המס על הדבר הזה – לפגוע בילדים, לפגוע בעתיד שלהם ולפגוע בקופה הציבורית

סימון דוידסון:      מיליארד שקל, וכשאנחנו מדברים פה על מילואימניקים, צריך להבין שקופת המדינה צריכה כל שקל, והשקל הראשון צריך ללכת קודם כול למילואימניקים, לאלה שהשאירו את החיים שלהם בצד, את המשפחות שלהם ואת העסקים שלהם, ונלחמים בשבילנו

סימון דוידסון:  החוצפה הזאת של שר האוצר לא לראות אותם, ולבטל דברים שחשובים לבריאות של הילדים שלנו, וכל זה בשביל פופוליזם

סימון דוידסון:  זה רק פופוליזם, כי אין פה שום היגיון

סימון דוידסון:      עכשיו אני רוצה לעבור לנושא הבנקים

סימון דוידסון:  הדבר הכי מצחיק שראיתי בתחילת המלחמה היה פרסום של בנק אחד ואחרי זה עם בנק שני, בנושא הקפאה של המשכנתאות בעוטף עזה

סימון דוידסון:  היה להם מאוד-מאוד חשוב להסביר את נושא ההקפאות

סימון דוידסון:  אז תסבירו לי, הבנקים, מי בכלל לוקח משכנתאות בקיבוצים בעוטף עזה? מי? מי לוקח משכנתה? מה אתם כל-כך גאים בזה? הרי זה סתם, כאילו אתם תומכים במישהו, אבל אתם לא תומכים

סימון דוידסון:  אני לא רואה את הבנקים כחלק מהמאמץ של הציבור הישראלי

סימון דוידסון:  אני לא מרגיש אותו, ודיברתי עם הרבה מאוד חברים שגם הם לא מרגישים אותו

סימון דוידסון:      כולם יצאו למאבק הזה, כל האזרחים במדינת ישראל הם חלק מהמלחמה הזאת

סימון דוידסון:  גם אנשים שאין להם תורמים, נתנו ונותנים

סימון דוידסון:  תצאו רגע מהבנקים ותראו מה קורה במדינת ישראל, כמה תורמים

סימון דוידסון:  איפה הבנקים? למה חייל מילואים צריך לקבל הודעה כשהוא יכול לפתוח את הטלפון, שהוא יצא מהמסגרת ב-200 שקלים? למה צריכים להתקשר לאשתו שלא יכולה להשיג אותו כי הוא בלחימה?     אתם חייבים להיות חלק משמעותי בנושא הלחימה האזרחית

סימון דוידסון:  חייבים, כי אנחנו גם רואים את הדוחות שלכם ויודעים כמה הרווחים של הבנקים גדלו משמעותית בשנים האחרונות

סימון דוידסון:  אז אני מודה לכם על הדיון הזה, ואני שמח שאמרת שיהיה דיון המשך ואני בטוח שיו"ר הוועדה יהיה על זה כי חייבים לשים פס אדום על הדבר הזה

סימון מושיאשוילי: תודה, סימון

סימון מושיאשוילי:  חה"כ בליאק, בבקשה

ולדימיר בליאק: תודה רבה, אדוני היו"ר

ולדימיר בליאק:  אני רוצה לברך אתכם על הדיון החשוב הזה

ולדימיר בליאק:  לפני יומיים נחשפנו למקרה של ליאור מושייב, מילואימניק מבאר-שבע, שבכה בישיבת ועדת הכספים על זה שאין לו כסף לסימילאק לילדה שלו

ולדימיר בליאק:  אבל זו רק דוגמה אחת

ולדימיר בליאק:  בימים האלה אנחנו חייבים לעשות הכול כדי לעזור לאנשים האלה שעצרו את החיים שלהם, ונלחמים עכשיו למעננו

ולדימיר בליאק:      אתמול הוצגה התוכנית הממשלתית

ולדימיר בליאק:  אנחנו הצגנו את התוכנית שלנו ביום שני האחרון

ולדימיר בליאק:  אני לא איכנס כרגע לפרטים

ולדימיר בליאק:  אני חושב שזה יגיע לחקיקה

ולדימיר בליאק:  אני רק מקווה שהממשלה לא תתמהמה וזה יגיע כמה שיותר מהר

ולדימיר בליאק:  אני אומר בשם האופוזיציה, אנחנו נעשה הכול בוועדת הכספים כדי לקדם את זה בהקדם האפשרי, והבנקים הם חלק מהסיפור, הם חלק מהמעטפת שאנחנו חייבים לתת למשרתי ומשרתות המילואים

ולדימיר בליאק:  ואני מסכים לחלוטין עם חבריי שאפשר לעשות הכול, ובטח בעת המלחמה

ולדימיר בליאק:  אפשר להתגמש ואפשר ללכת לצעדים מרחיקי לכת, וצריך לעשות את זה

ולדימיר בליאק:      זו החובה המוסרית שלנו לאנשים האלה, ואנחנו צריכים לעשות הכול כולל הכול

ולדימיר בליאק:  זו החובה שלנו והאחריות שלנו, קודם כול, של הקואליציה, אבל גם של האופוזיציה

ולדימיר בליאק:  אני אשמח מאוד לשמוע היום על צעדים אופרטיביים

ולדימיר בליאק:  לא הצהרות ולא יכולים, אלא צעדים אופרטיביים איך אנחנו יכולים לסייע לאנשי המילואים היום

ולדימיר בליאק:  לא מחר, לא בעוד חודש, לא בחקיקה – היום, איפה הבנקים יכולים להתגייס ולהיכנס מתחת לאלונקה

ולדימיר בליאק:  הם יכולים לעשות את זה והם צריכים לעשות את זה

ולדימיר בליאק:  תודה רבה

סימון מושיאשוילי: תודה לך

סימון מושיאשוילי:  חה"כ שוסטר?     

אלון שוסטר: נשמע את הבנקים

סימון מושיאשוילי: חה"כ כהן הצטרף אלינו, בבקשה

אלמוג כהן: בוקר טוב לכל המכובדים

אלמוג כהן:  אדוני היו"ר, אני מרבה לשוחח עם הלוחמים שנכנסים ויוצאים מהרצועה, ובסוף המטרה שלנו ברורה מאוד – ליצור לכל מי שעוסק כרגע בלחימה סוג של מעטפת שבה הוא יכול להתעסק רק בלחימה

אלמוג כהן:  אתמול, למשל, שלושה מקרים של בעלי עסקים שכרגע נלחמים והם נמצאים במצוקה

אלמוג כהן:      לא ניתן להתנתק מהתחושה שהאסימון לא נפל עדיין בצורה מספקת, ולצערי, אני מבין שזה בא לידי ביטוי ממש בלחימה עצמה

אלמוג כהן:  זאת אומרת, אנשים באים ושואלים את המפקדים שלהם – וחשוב להבין שהם מנותקים מהעולם – ואז הם שואלים את המפקדים שלהם שאלות שקשורות להתנהלות הבנקים, להחלטות הממשלה, לעסק שלהם

אלמוג כהן:  לא פעם, חיילים שנמצאים באיזור ויש להם טלפון, מצלמים סרטונים שבהם הם מבקשים לבוא ולקנות מהעסק שלהם וכולי

אלמוג כהן:      אני חושב שזה רע, זה חמור מאוד

אלמוג כהן:  אנחנו כמדינה מחויבים לספק להם את המעטפת ואת השקט, גם במחיר של להכניס את היד לכיס כדי שהם יוכלו להילחם

אלמוג כהן:  אנחנו שלחנו אותם

אלמוג כהן:  אז אני מברך על הדיון הזה, ואני אשמח, כמו קריאתו של חברי חה"כ בליאק, לשמוע החלטות והחלטות אופרטיביות, לקצץ ביורוקרטיות, להכניס מתחת לאלונקה גם את מי שלא רוצה להיכנס, כי אין ברירה, זה עולה בחיי אדם

אלמוג כהן:  אם נצליח לצאת מפה עם החלטות קונקרטיות ואופרטיביות, אנחנו נועיל וניטיב עם כולם

אלמוג כהן:  תודה רבה

סימון מושיאשוילי: חה"כ בליאק, אתה יודע כמה אני מעריך את העבודה שלך, ואת הדוגמה של המילואימניק לא העליתי בכוונה

סימון מושיאשוילי:  אני לא מהמפלגה של שר האוצר ואני לא סנגור שלו, אתה מכיר אותי, אבל אותו עניין של מילואימניק שהיה אצלנו בוועדת הכספים, שהוריד דמעות שם וזו קטסטרופה

אלמוג כהן: מבאר-שבע? העניין נפתר

סימון מושיאשוילי: מושייב, כן

סימון מושיאשוילי:  שר האוצר אמר אתמול שמגיע לו, הוא פשוט צריך להגיש בקשה

סימון מושיאשוילי:  הוא לא ידע שהוא צריך להגיש בקשה

סימון מושיאשוילי:  חשוב לציין ולסנגר בנקודה הזאת על שר האוצר, למרות שאני לא מהמפלגה שלו ולא מהסנגוריה שלו

סימון מושיאשוילי:  זו הערת אגב

סימון דוידסון: כן, אבל אתה מסכים איתי שהוא לא צריך להגיע לפה כדי שזה יקרה

ולדימיר בליאק: זה הרבה יותר מורכב

ולדימיר בליאק:  הוא רק דוגמה אחת

ולדימיר בליאק:  יש מצוקה אמיתית, ואנחנו חייבים להתייחס אליה

סימון מושיאשוילי: ולדי, זו הערת אגב שלי

סימון מושיאשוילי:  נציגת בנק ישראל, בבקשה

טלי קיסר סטויה: בוקר טוב, אני טלי קיסר סטויה, סגנית המפקח על הבנקים, וגם אני מברכת על הישיבה

טלי קיסר סטויה:  אנחנו שותפים מלאים בעשייה, בטח לכוחות הביטחון ולאוכלוסייה רחבה בעקבות המלחמה

טלי קיסר סטויה:  הצפתם כאן הרבה סוגיות, ואני אשמח להתייחס לצעדים שכבר נקטנו, לא הצהרות עתידיות, אלא בפועל

טלי קיסר סטויה:      התייחסתם לנושאים של דחייה ומסגרות אשראי ולסניפים ניידים, ואת כל הדברים האלה כבר עשינו ואני אשמח להרחיב כדי שכולנו נהיה מיושרים על אותו קו

טלי קיסר סטויה:      שבוע מפרוץ המלחמה, ב-15 באוקטובר, בנק ישראל יצא עם מתווה מנדטורי שאומץ על-ידי הבנקים לדחיית אשראי והקלות בנטל החוב ותזרים מזומנים

טלי קיסר סטויה:  אנחנו רואים לנגד עינינו בדיוק את מה שאתם שמתם על השולחן; את התפעול, את נטל החוב, את האשראי ואת האוויר לנשימה

טלי קיסר סטויה:  תיכף אני אגיד מה בדיוק יש במתווה, וכמובן, האוכלוסייה רחבה יותר, אבל אני ארחיב על המילואימניקים

טלי קיסר סטויה:      שבוע לאחר מכן, ב-23 באוקטובר, יצאנו כבר עם מתווה של חברות כרטיסי אשראי, ועוד רגע אגיד מה בדיוק יש במתווה

טלי קיסר סטויה:  זאת אומרת, אחרי שבועיים למלחמה, גם הבנקים וגם חברות כרטיסי אשראי במתווה מקיף, משמעותי, שמסייע למילואימניק לנשום

טלי קיסר סטויה:      בנובמבר כבר הרחבנו את המתווה לצפון

טלי קיסר סטויה:  שאלת אותנו אם זה גם הדרום וגם הצפון

סימון מושיאשוילי: כן, אתמול בשיחת הטלפון

טלי קיסר סטויה: בשבוע האחרון יצאנו – אפרופו צעדים בתכל'ס, ולא רק הצהרה – בהרחבה של המתווה גם לבנקים וגם לחברות כרטיסי אשראי

אלמוג כהן: ברשותך, שאלה לפני שאת ממשיכה

אלמוג כהן:  האם יש גורם שיודע לקשר את האינפורמציה לחבר'ה שבפנים?     

סימון מושיאשוילי: גם על זה שוחחנו אתמול, על כמה צריך לפרסם את זה ולתת לזה הד

טלי קיסר סטויה: אני אגיד מה עשינו ואיפה פרסמנו

טלי קיסר סטויה:  אני חושבת שגם הפורום המכובד הזה והדיון הזה יציף איפה עוד אנחנו צריכים לפרסם, אבל כן עשינו ואנחנו מזמינים כל צעד לפרסם

טלי קיסר סטויה:      חילקנו שתי אוכלוסיות, האוכלוסייה שנפגעה במישרין ואוכלוסייה נוספת שהיא כלל לקוחות הבנקים

טלי קיסר סטויה:  באוכלוסייה הראשונה יש את המילואימניקים, מי שמתגורר 30 ק"מ מרצועת עזה, מי שפונה מהבית גם בדרום וגם בצפון - - -     

סימון דוידסון: אבל איך אתם יודעים לפנות למילואימניק עצמו? איך אתם יודעים לסמן אותו?     

טלי קיסר סטויה: המילואימניק פונה - - -     

סימון דוידסון: הוא צריך לפנות?     

טלי קיסר סטויה: הוא צריך לפנות

טלי קיסר סטויה:  ברשותך, אני אתן את הקווים המנחים, ואז אני פתוחה לכל שאלה

טלי קיסר סטויה:      גם חטופים ונעדרים, גם האוכלוסייה שהשתתפה במסיבת הנובה

טלי קיסר סטויה:  זו האוכלוסייה הראשונה

טלי קיסר סטויה:  מה הם מקבלים? הם מקבלים דחייה של שלושה חודשים שאחר-כך הרחבנו לעוד שלושה חודשים, קרי: שישה חודשים פוטנציאלי במצטבר, של אשראי למשכנתאות, אשראי צרכני, אשראי עסקי, בלי ריבית ובלי עמלות

טלי קיסר סטויה:  זו הקלה משמעותית מאוד

אלמוג כהן: אבל הם כן משלמים את הקרן?     

טלי קיסר סטויה: לא

טלי קיסר סטויה:  דוחים גם את הקרן וגם את הריבית בשלושה חודשים, ולא לוקחים ריבית ועמלות

טלי קיסר סטויה:  זה צעד אחד לכל המילואימניקים

טלי קיסר סטויה:  כל המילואימניקים במתווה הראשון, וכמו שאמרתי, הרחבנו את זה

טלי קיסר סטויה:  הייתה נגלה ראשונה של שלושה חודשים, ועכשיו נתנו עוד שלושה חודשים

דוד ביטן: נניח שאני מילואימניק ויש לי עסק שהוא חברה

דוד ביטן:  גם החברה מקבלת את זה או רק המילואימניק באופן אישי?     

טלי קיסר סטויה: אם המילואימניק הוא בית העסק אז גם הוא מקבל

דוד ביטן: החברות שלהם, כשהם הבעלים של העסק, הרי אף אחד לא מנהל את זה לבד

דוד ביטן:  אם זה מסעדה, למשל

טלי קיסר סטויה: כן

טלי קיסר סטויה:  יש אשראי צרכני ללווה הפרטני, יש אשראי עסקי

דוד ביטן: אתם לוקחים את זה בחשבון?     

טלי קיסר סטויה: כן

טלי קיסר סטויה:  זה גם דחייה לשלושה חודשים ועכשיו לעוד שלושה חודשים, בלי ריבית ובלי עמלות

שלי טל מירון: מה לגבי בנות-הזוג של מילואימניקים שיש להם עסקים?     

טלי קיסר סטויה: אם נשות המילואימניקים הן חלק מהמשכנתה או חלק מהחשבון, אז הן נהנות מההטבה, ויש עוד הטבה

טלי קיסר סטויה:  אם יש מינוס בחשבון במשך שלושה חודשים, ועכשיו הארכנו את זה לשישה חודשים, אז לא משלמים ריבית

טלי קיסר סטויה:  ועכשיו נתנו דבר נוסף – אם יש מינוס בחשבון עסקי, עד 30,000 שקל, לא משלמים ריבית

אלמוג כהן: בעסק קטן או זעיר?     

טלי קיסר סטויה: בעיקר עסקים זעירים וקטנים

אלמוג כהן: ואם נשות אנשי המילואים מתנהלות בחשבונות נפרדים?     

טלי קיסר סטויה: אם החשבון משותף, אז היא נהנית מחלק מההטבה

טלי קיסר סטויה:  אם החשבון נפרד, אז המערכת הבנקאית מולן וכל בנק נותן את המתווה הנוסף, את האקסטרה-מייל הנוסף, כדי להבטיח את האוויר לנשימה ואת תזרים המזומנים

אלמוג כהן: אתם כופים על הבנקים את האקסטרה-מייל החשוב הזה?     

טלי קיסר סטויה: המתווה מדבר כרגע על אנשי המילואים והאוכלוסייה הרחבה

טלי קיסר סטויה:  אנחנו מדברים על אנשי המילואים, אבל האוכלוסייה פה היא רחבה מאוד

טלי קיסר סטויה:  זאת אומרת זה לא רק עוטף עזה 0–7 ק"מ, אלא 0–30 ק"מ, ויש לזה תוספות

טלי קיסר סטויה:      ברשותכם, אני אגיד מה עוד ניתן ואז נראה מה עוד אפשר להרחיב

טלי קיסר סטויה:  אז החל משבוע מפרוץ המלחמה יצאנו עם חמישה מתווים שכרגע הם בתוקף לעוד שלושה חודשים, ואיש המילואים יכול לקבל לא או את זה או את זה – הוא יכול לקבל גם על האשראי הצרכני, גם על העסקי, גם על המשכנתה, גם על המינוס בעו"ש, גם על עמלות, שלושה חודשים הוא פטור מתשלום עמלות גם בכל הבנקים שהוא פעיל בהם וגם בחברות כרטיסי אשראי

טלי קיסר סטויה:  זו שמיכה אחת רחבה בתוך המתווה הזה שכל הבנקים וחברות כרטיסי אשראי אימצו

אלון שוסטר: איך מקבלים את ההטבות האלו?     

טלי קיסר סטויה: המטרה שלנו היא שהבנקים ייתנו מה שניתן בלי פנייה – עמלות ומינוס בעו"ש

טלי קיסר סטויה:  אבל הבנקים לא יודעים מי הוא מילואימניק, אז הוא צריך להרים - - -     

אבישג סבג ראובן: אני אבישג, ראש ענף מילואים

אבישג סבג ראובן:  אנחנו נשמח להיות שותפים ולהעביר את המידע ככל האפשר

אבישג סבג ראובן:  יש הרבה דברים שאני כראש ענף מילואים בכלל לא הכרתי

אבישג סבג ראובן:  בתיווך מידע למשרתי המילואים זה גם ההנגשה של הדברים

שלי טל מירון: אם המילואימניקים לא יודעים, אז מה עשינו בזה?     

אלמוג כהן: אני חושב שאפשר וחייב להקים צוות משותף, ולדברר את זה ללוחמים בשטח

סימון מושיאשוילי: בואו ניתן לה לסיים, ואז אני אתן לכם לדבר

טלי קיסר סטויה: דיברתם על אפשרות לתת שירות לא בסניף, ונתנו לבנקים היתר לסניפי חירום

טלי קיסר סטויה:  הם יכולים להגיע לאיזורים מסוימים, וגם להתעסק עם הפקדת צ'קים ומזומנים

סימון מושיאשוילי: אני דיברתי על שירותי קופה-מזומן על-ידי בנקאי, ואני אתן לך דוגמה

סימון מושיאשוילי:  נציג הבנקים כאן, ואתה מכיר את איזור קרית-אונו, אור יהודה ויהוד

סימון מושיאשוילי:  יש שם בנק מסוים, אחד הגדולים, שאין בו שירותי קופה-מזומן

סימון מושיאשוילי:  אז המילואימניק אמור לנסוע לאחת הערים הסמוכות, לרמת גן או בני ברק

סימון מושיאשוילי:  אנחנו יודעים שאחה"צ מקרית-אונו לבני ברק או רמת גן, זה לכל הפחות 25 דקות, ולחפש חניה וכולי

סימון מושיאשוילי:  אנחנו מדברים על בזבוז שעה, שעה וחצי, ב-24 שעות שהוא יוצא

סימון מושיאשוילי:  זה אולי דבר פעוט בעינינו

שלי טל מירון: זה לא פעוט

סימון מושיאשוילי: חייבים להביא בן-אדם אחד לתקופת חירום, ואוטוטו אנחנו שלושה חודשים בעסק הזה

סימון מושיאשוילי:  ועוד נקודה אחת שדיברת עליה – עסקים נקלעים היום לקשיים

סימון מושיאשוילי:  את דיברת בעיקר על הלוואות שניתנו עד ל-6 באוקטובר

סימון מושיאשוילי:  עסקים נקלעים היום לקשיים, ואנחנו נתקלים בזה ושומעים על זה השכם והערב בתוכניות הטלוויזיה

סימון מושיאשוילי:  אנחנו רואים את זה בתקשורת

סימון מושיאשוילי:  הבנקים לא מוכנים לתת הלוואות היום, ואני לא רוצה שהבנקים יתאבדו

אלמוג כהן: הם לא יתאבדו, הם מרוויחים

סימון מושיאשוילי: מערכת בנקאית חזקה והצלחה, כמו שציינתי בפנייך אתמול, זה לא מילה גסה

סימון מושיאשוילי:  אני בעד שהבנקים יצליחו והמדינה חייבת אותם חזקים

סימון מושיאשוילי:  אבל בתקופות הקשות האלו, מעט להיכנס מתחת לאלונקה

סימון מושיאשוילי:  ממש מעט, לא מעבר לזה

אלון שוסטר: יושב לידי בעל עסק שניסה באחד הבנקים, ואין לו יכולת לקבל את ההטבות

שי פירון: אני עו"ד שי פרטוש, מטעם לשכת עורכי-הדין

שי פירון:  מה שנאמר פה הרגע זה מתווה שיכול להיות שלא עבר למילואימניקים, אבל כנראה גם לא עבר לחלק מהסניפים

שי פירון:  כשאנחנו מתנהלים גם כבעל עסק וגם כמייצג עסקים, הבנקים לא  משתפים פעולה עם הדבר הזה

אלמוג כהן: אפשר את שם הבנק?     

שי פירון: דיסקונט, והמזרחי באחד הסניפים

שי פירון:      אנחנו מבינים שהקשר בין מילואימניק לבין הבית נעשה באמצעות שיחות בודדות, וכשאנחנו כעורכי-דין שמייצגים מילואימניקים נתקלים בתופעה, אז אנחנו מבינים גם את הפערים

שי פירון:  אבל כשאנחנו באים לבנקים, גם הבנקים לא מכירים את ההנחיות

שי פירון:  בתוצר הסופי יש לוחמים שנמצאים בשדה, והראש שלהם לא רגוע להתעסק במלחמה

שי פירון:      יכול להיות שמה שעשיתם עד היום מספיק לחלק מהאוכלוסייה, ויכול להיות שהוא לא מותאם

שי פירון:  ולכן דרוש תיאום ואיזושהי ועדה אופרטיבית שתדון ותעביר את המידע, והמידע הזה יהיה נגיש גם לצבא ולגם לציבור, ובעיקר לבנקים שאמורים לדעת מה הם אמורים לעשות

סימון מושיאשוילי: שי, פשוט מאוד, שבנק ישראל יעביר את זה לענף מילואים, והם ידעו מן הסתם להנגיש את זה לחיילים

שי פירון: אם הבנקים אומרים שיש מענה, והחייל או האזרח או המילואימניק לא מכירים אותו, אז החלופה היא קודם כול להעניק את זה, ואחר-כך להתמודד עם מהן הזכויות שלו

אלון שוסטר: אבל הם לא יודעים למי

שי פירון: אפשר לקבל מצה"ל את הרשימה של כל המילואימניקים ולהעביר את זה, וכל אחד שמקבל משכורת, יש גם הוראת קבע, יש את הבנקים, ואפשר להבהיר את זה בצורה מכוונת ומהירה מאוד

שי פירון:      אני בטוח שהוועדה תוסיף עוד הקלות ועוד הטבות, אבל כרגע להעניק להם מסגרות רחבות – ואני מדבר על מילואימניקים כרגע – שלא יקבלו טלפון על שיחה של 200 שקל; להעניק להם מסגרות מראש, ולא להגיד להם: בתקופת הלחימה, לציין איזשהו תאריך או להגיד, 30 יום אחרי הלחימה, כי הוא עדיין עם איזושהי עננה שאם מחר זה נגמר, אז מה הוא עושה מוחרתיים

שי פירון:  זה לא נותן לו שקט וזה מדיר את הראש מלהתעסק בלחימה, ואנחנו רוצים אותם שם מתעסקים אך ורק בלחימה

שי פירון:      לגבי בעלי עסקים שהם מילואימניקים, אם לא משלמים משכורות לעובדים שלהם והעסק לא מצליח לחיות, בסוף נסיים את המלחמה ונמצא המון גופות של עסקים במרכז

שי פירון:  ולכן, אם אנחנו רוצים גם להחיות את הכלכלה, והעסקים הקטנים הם המנוע שמניע את הכלכלה במדינת ישראל, צריך לחשוב על כל מה שצריך בשביל אותם עובדים

סימון מושיאשוילי: שי, תודה רבה

סימון מושיאשוילי:  סא"ל אבישג, בבקשה

אבישג סבג ראובן: שלום לכולם, אני אבישג, ראש ענף מילואים באכ"א, צה"ל

אבישג סבג ראובן:  קודם כול, תודה רבה על ההתגייסות, זה באמת חשוב

אבישג סבג ראובן:       משרתי המילואים התייצבו והתגייסו, והשאירו את הכול מאחוריהם, אפילו כשעוד לא הספקנו לקרוא להם

אבישג סבג ראובן:  יש לנו מגוון רחב של אתגרים בתקופה הזאת מול המשרתים ומול המשפחות, ואנחנו מנסים לטפל בכל ויש עוד אתגרים לפנינו גם במתווה החדש והנפלא שהוצג

אבישג סבג ראובן:      אחד הדברים שאני מזהה כאן הוא שאני בעצמי, כמי שאחראית על העברה והנגשת המידע וטיפול במשרתים, לא מכירה את כל התנאים

אבישג סבג ראובן:  קודם כול, אנחנו צריכים לקבל לידינו את כל המידע הקיים היום בפירוט, לראות אם יש עוד דברים שבנקים ספציפיים עושים, להעביר אותו למשרתים, לבחון את העברת המידע בינינו

אבישג סבג ראובן:  חלק מזה אפשר לראות מי מקבל את התשלום מביטוח לאומי ומצה"ל ואז תבינו אצלכם שהוא משרת מילואים, וליצור איתו איזשהו קשר מהבנק, בלי לחכות בכלל למידע שלי, אלא להבין שאם נכנס לו כסף אז כנראה שהוא איש מילואים

קריאה: בבנק הפועלים זה קורה כבר עכשיו

אבישג סבג ראובן: לייצר איתו קשר על-מנת לתת מענה בדחיפה

אבישג סבג ראובן:  אני חושבת שהדבר שהם מתמודדים איתו הכי הרבה, ואני שומעת הרבה דברים על הבנקים, זה חוסר הוודאות, הם לא יודעים מתי הדקה שבה זה הולך להיגמר להם

אבישג סבג ראובן:  הם לא יודעים באיזה שלב ואיך הם יסדרו את העניינים, ומאוד פוחדים מלקיחת כל ההלוואות שמציעים להם כי יש להם עניין לסמוך שזה באמת בלי ריבית, והם לא מספיקים לראות את הטפסים

אבישג סבג ראובן:  לייצר את הוודאות הזאת זה הדבר הכי חשוב מבחינתנו, בטח כשאנחנו הולכים לשנה מאתגרת מאוד בעולם המילואים

אבישג סבג ראובן:      בנושא בני המשפחה – הרבה דברים עולים על זה שאישה רוצה לקבל שירות מהבנק, ונכון שהיא לא חתומה לפעמים בתוך החשבון, ולא מאשרים לבעל לתת לה אישור מרחוק, ואז היא נתקעת באיזשהו ציר שהיא אפילו לא יודעת מה לעשות ואיך להתמודד איתו

אבישג סבג ראובן:  וגם אם אנחנו מעבירים כסף לחשבון הזה בשביל שהיא תוכל להשתמש בו, היא לא יכולה כי הבנק בעצם סוגר עליה כי היא לא רשומה בתוך החשבון

אבישג סבג ראובן:  אני מבינה שזו בעיה, אבל צריך לפתור אותה בעזרת משהו מרחוק

אבישג סבג ראובן:  העברת המידע תפתור 20% או 30% מהלחץ שקיים, כי הם לא מכירים את זה

סימון מושיאשוילי: בסך-הכול היא מציעה לעזור לנו

טלי קיסר סטויה: קודם כול, העזרה היא עזרה הדדית, וחברתי כאן מימיני היא מנהלת פניות הציבור, ויש לנו מוקד חירום בפייסבוק וברשתות החברתיות, ואנחנו יורדים לשטח

טלי קיסר סטויה:  והינה, עוד מקום שלא יצרנו את הקשר, והוודאות והידע - - -     

אבישג סבג ראובן: אני מזמינה אתכם ללבנות ההתרעננות שלנו בשטח

אבישג סבג ראובן:  מגיעים לשם אורחים קבועים מביטוח לאומי ומרשות המסים

אבישג סבג ראובן:  תגיעו גם אתם

טלי קיסר סטויה: האמת היא שאנחנו מגיעים פעמיים בשבוע

אבישג סבג ראובן: אה, אני לא ראיתי

אבישג סבג ראובן:  מעולה

סימון מושיאשוילי: טלי, למילואימניקים אין זמן ואין להם ראש, ולתפוס מישהו בטלפון לפעמים זה לא פשוט ולא קל, אז אנחנו חייבים להקל עליהם

טלי קיסר סטויה: לגמרי

סימון מושיאשוילי: וזו הדרך – ההנגשה שאבישג דיברה עליה

אורי סביר: אני ארי, קצין מילואים ראשי ב'

אלמוג כהן: מה זה ב'?     

אורי סביר: ב' זה אומר שהייתי הקודם, ועכשיו במלחמה החזירו אותי לתפקיד

אלמוג כהן: אשריך

אורי סביר: אני איש מילואים משנת 1984

אורי סביר:      יש לי שלוש הצעות מעשיות

אורי סביר:  הראשונה, כמו שאבישג ציינה, היא הנגשת המידע ואנחנו יודעים להפיץ את זה לכל החיילים

אורי סביר:  השנייה, היא כתובת לפניות

אורי סביר:  והשלישית, אני אמליץ לחיילי המילואים לשלוח אישור לסניף הבנק, ככה לא צריכים לנבור דרך ביטוח לאומי, אם כי אפשר להוסיף אולי ייפוי כוח לאישה בתקופת החירום

אורי סביר:  שלושה הדברים האלו ידחפו אותנו קדימה למשהו אחר לחלוטין

אלמוג כהן: כולם פה אנשים מדהימים ומקסימים שרוצים לעשות טוב למילואימניקים המצוינים שלנו, ויש פה בעיה אחת שאין שיתוף פעולה

אלמוג כהן:  ממה שאני מבין, יש בעיה בהנגשה, יש בעיה בהוצאה לפועל של הדברים, יש בעיה בהבנה של הדברים

שלי טל מירון: יש גם אכיפה

שלי טל מירון:  אנחנו צריכים לוודא שהבנקים באמת עושים את מה שאנחנו מתכננים לעשות

אלמוג כהן: הבנקים עובדים לפי רגולציה של בנק ישראל

שלי טל מירון: אבל אנחנו שומעים פה דוגמאות שזה לא קורה בפועל

שלי טל מירון:  אז מה קורה כאן?     

אלמוג כהן: לכן, שלי היקרה, צוות שיוקם – וזה דבר מאוד פרקטי – מכלל הזרועות הללו, ואפילו שני זרועות זה מספיק, של יחידת המילואים המצוינת ושל בנק ישראל, שידע להבקיע את השער

אלמוג כהן:  השאלה שלי לאנשי המילואים היא אם יש לכם דרך להנגיש את המידע למ"פ שנמצא כרגע בתוך חאן יונס, ומטהר את הבית, והוא אומר למי  שמנהל עסק, אחי, תהיה רגוע, בנק ישראל על העסק שלך

אבישג סבג ראובן: אם צריך, נצניח לשם פנקסים עם המידע

אבישג סבג ראובן:  הכול בסדר

אבישג סבג ראובן:  מידע אנחנו יודעים להעביר למשרתים

אבישג סבג ראובן:  אנחנו יודעים להעביר להם גם אוכל ואספקה, וכל דבר אפשרי

אבישג סבג ראובן:  אני רק אומרת שאנחנו צריכים את הכלים האלה, ואנחנו צריכים שהם יהיו פרקטיים, בשפת העם, שנדע גם להבין את זה וגם לתווך את זה

טלי קיסר סטויה: זה הכי בשפת העם

סימון מושיאשוילי: לא, לא

סימון מושיאשוילי:  חייבים להנגיש להם את זה

טלי קיסר סטויה: אני לגמרי לוקחת את המשך שיתוף הפעולה והמשך ההרחבה

טלי קיסר סטויה:  תיכף הקולגה שלי תרחיב על הפניות, על המוקד, על הפייסבוק, על הרשתות

סימון מושיאשוילי: תודה

סימון מושיאשוילי:  לפני זה אני רוצה לשמוע את יוסי אלקובי, בבקשה

יוסי אלקובי: שלום, אדוני היו"ר

יוסי אלקובי:  אני יוסי, מהתאחדות המלאכה והתעשייה, מייצג 110,000 עסקים קטנים ובינוניים שמעסיקים 700,000 עובדים

יוסי אלקובי:      אני לא אגיד תודה על הישיבה

יוסי אלקובי:  זה דבר שמתחייב, וגם את, הסא"ל, לא היית צריכה להגיד תודה

יוסי אלקובי:  זה דבר שמתבקש

יוסי אלקובי:  יש עוד הרבה דברים לעשות, אדוני היו"ר

יוסי אלקובי:  לא רק הבנקים

יוסי אלקובי:  מתחת לאלונקה צריכים להיות גם העירייה וגם - - -     

סימון מושיאשוילי: אני מסכים איתך, והיום הנושא שלנו הוא הבנקים

יוסי אלקובי: זה נכון

יוסי אלקובי:  הבנקים הם גוף עצמאי שצריך לקבל הנחיות

יוסי אלקובי:  אתם צריכים לאסוף את כל מנכ"לי הבנקים של כל הבנקים ולהביא אותם אליכם לישיבה מיוחדת ולהטיף בפניהם תורה, מה צריך לעשות ואיך צריך לעשות

יוסי אלקובי:  לא צריכים להביא אותי בשביל לשמוע מה קורה בשטח

יוסי אלקובי:      אני זועק פה את זעקתם של העסקים הקטנים והבינוניים שנאנקים

יוסי אלקובי:  אפילו כשהמעסיק לא הולך למילואים, אבל שלושה או ארבעה עובדים מתוך 10 או 12 עובדים, הוא מתקשה לייצר והוא נכנס לבעיה תזרימית כי הוא לא מוציא סחורה והוא לא יכול לשלם צ'קים

סימון מושיאשוילי: ברור

יוסי אלקובי: אתם יודעים מה? זה בהחלט מאוחר

יוסי אלקובי:  90 יום של מלחמה – למה זה היום? לפני חודש ולפני חודשיים תטפלו בזה

יוסי אלקובי:  לא היום, עד שרואים שאנשים נאנקים וזועקים, ולא מקבלים כסף, ואנשי מילואים ממש במתח, והאישה לא יכולה להוציא כסף

יוסי אלקובי:  זה טיפול שצריך להיות היום? זה טיפול שהיה צריך להיות מזמן, אדוני היו"ר

יוסי אלקובי:  לא היום

סימון מושיאשוילי: אתה צודק

סימון מושיאשוילי:  בגלל זה אנחנו כאן

סימון מושיאשוילי:  אתה צודק

סימון מושיאשוילי:  תודה רבה

סימון מושיאשוילי:  איתן, נציג הבנקים, בבקשה

איתן מדמון: תודה רבה, אדוני היו"ר

איתן מדמון:  אני איתן מדמון, מנכ"ל איגוד הבנקים

איתן מדמון:      הבנקים בהחלט רואים באוכלוסיית אנשי המילואים מרכיב של חוסן בחברה האזרחית שצריכים לקבל את מירב העזרה, התמיכה וההבנה, ואני חושב שהכללתם במסגרת האוכלוסייה הראשונה במסגרת המתווה של בנק ישראל, כפי שסגנית המפקח הסבירה קודם, לא נעשתה סתם

איתן מדמון:      אני לא רוצה לחזור על מה שסגנית המפקח אמרה לגבי המתווה, שהוא מתווה רחב מאוד, וחבל מאוד שהוא לא מתווך מספיק טוב עד המילואימניק שנמצא בשטח

איתן מדמון:  אבל אני כן רוצה להתמקד בהרחבה שנעשתה על-ידי המערכת הבנקאית מעבר למתווה של בנק ישראל, בשביל להדגיש כאן שהמערכת הבנקאית בהחלט רואה באוכלוסייה הזו אוכלוסייה זכאית ומחויבת המציאות לקבל את כל התמיכה האפשרית בתוך המערכת הבנקאית

איתן מדמון:      מעבר למתווה שהוצג פה על-ידי בנק ישראל, אני אציג את הדבר המרכזי כי אני לא רוצה להציג פה עכשיו שורה שלמה של הטבות וגם כי כל בנק עושה את זה לפי שיקוליו העסקיים

איתן מדמון:  אבל בגדול, כל הבנקים מאפשרים מתן הלוואות מעבר למתווה ולדחיות שניתנו

איתן מדמון:  אתה אמרת, זה בסדר לגבי ההלוואות שנלקחו, אבל השאלה מה קורה כלפי העתיד

איתן מדמון:      אני חושב שכמעט כל הבנקים, ושוב, יש פה קצת שונות אבל בגדול, ברמה העקרונית - - -     

סימון דוידסון: למה אין מתווה אחיד לכל הבנקים?     

שלי טל מירון: ומה זה לפי שיקול דעתם?     

סימון מושיאשוילי: סימון ושלי, אני אתן לכם לדבר עוד רגע

סימון מושיאשוילי:  אני רוצה להקשיב לו

איתן מדמון: יש מערכת שהיא מערכת תחרותית

איתן מדמון:  יש מתווה בסיסי שנקבע על-ידי המדינה

איתן מדמון:  יש חקיקה שנקבעת על-ידי המדינה

איתן מדמון:  באותה מידה אתה יכול לשאול - - -     

סימון דוידסון: גם בהשכלה הגבוהה יש תחרות, ועשו מתווה אחד

איתן מדמון: אתה יכול להגיד לי, למה מבצע שאתה נותן לאחד, לא כל הבנקים נותנים

סימון דוידסון: אנחנו באירוע דרמטי מיוחד

סימון מושיאשוילי: אז אתה אומר, תתיישרו לפי המתווה של בנק ישראל ואל תיתנו מעבר לזה, גם אם אתם חושבים שצריך לתת? אני רוצה להבין מה האמירה שנאמרת פה

סימון מושיאשוילי: איתן, אני מבקש ממך להתמקד ולחזור להלוואות מה-7 באוקטובר והלאה

איתן מדמון: הבנקים נותנים הלוואות לתקופה של בין שלושה חודשים לשנה ללא ריבית

שלי טל מירון: רק למשרתי המילואים או גם לבני-הזוג?     

איתן מדמון: למשרתי המילואים

איתן מדמון:      אני רוצה להזכיר שנאמר פה על-ידי סא"ל אבישג לגבי נושא הוודאות

איתן מדמון:  חלק מהדבר שנעשה פה, ואתם שמים לב שזה נעשה גם על-ידי בנק ישראל וגם על-ידי המערכת הבנקאית הוא שאנחנו כן רוצים לייצר ודאות, ולא נותנים הלוואות לטווח של שבוע או חודש כדי לפתור בעיה, אלא משתדלים לתת לטווח זמן קצת יותר ארוך

איתן מדמון:  המתווים שמבוצעים על-ידי בנק ישראל הם מקדימים, הם מגיעים בשלב הרבה יותר מוקדם, שבוע-שבועיים מפרוץ המלחמה, ומסתכלים שלושה חודשים קדימה

איתן מדמון:  אנחנו בהחלט מבינים שאנשי המילואים והעסקים הרלוונטיים שתחת בעלותם או בקשר כזה או אחר איתם, או החשבונות האישיים שלהם, צריכים זמן מסוים של ודאות

סימון מושיאשוילי: נציגי הבנקים מאשרים את הזה שהבנקים מעניקים הלוואות ב-0% ריבית לאנשי מילואים?     

קריאה: כן

קריאה: לא כולם פה

סימון מושיאשוילי: נשמע אותם

איתן מדמון: דבר חשוב ומרכזי נוסף, גם בתוך המערכת הבנקאית יש בעיה של כוח-אדם, יש בעיה של גיוסים

איתן מדמון:  גם אנחנו שותפים למאמץ המלחמתי הזה

איתן מדמון:  אנחנו לא מנוטרלים ממנו או לא נמצאים בו

סימון מושיאשוילי: אני חייב לקצר אותך

סימון מושיאשוילי:  הייתי שמח לשמוע אותך יותר

איתן מדמון: אתם מעלים טענות ואתם רוצים תשובות

סימון מושיאשוילי: היה חשוב לי ההלוואות ב-0% ריבית לאנשי המילואים, הלוואות שניתנו לאחר ה-7 באוקטובר ומהיום והלאה, כמובן, שירותי קופה-מזומן ולוותר על להזמין תור מראש בבנק, כי מילואימניק שיוצא ל-24 שעות לא יכול לקבוע תור

איתן מדמון: אז לזה אני רוצה להתייחס

ולדימיר בליאק: זה נקרא פטור מתור

סימון מושיאשוילי: בנק הפועלים, שירותי קופה-מזומן בסניפים זו נקודה לרעתכם

איתן מדמון: אדוני היו"ר, אני רוצה להגיד שוב, גם המערכת הבנקאית נמצאת במצוקת כוח-אדם, הסניפים מתופעלים באופן חלקי

סימון מושיאשוילי: אני מאמין שאפשר לגייס גברת או אדון שישבו - - -     

איתן מדמון: אתה לא מגייס מישהו מהיום למחר כדי שיטפל בנושאים פיננסיים מורכבים כאלה, שם אותו ישר בקופה והוא נותן טיפול

סימון מושיאשוילי: אנחנו כבר שלושה חודשים באירוע

אלמוג כהן: סליחה, המגמה של צמצום כוח-אדם בבנקים זה לא משהו חדש

אלמוג כהן:  זה ברור לכולם

שלי טל מירון: בדיוק, זה לא קשור למלחמה

אלמוג כהן: זה כבר שנה ומשהו או שנתיים שאתם רוצים שנדבר עם מחשבים

סימון מושיאשוילי: אלמוג, אנחנו כבר שלושה חודשים באירוע, ומראש ידענו שזה הולך להיות לפחות חצי שנה או שנה

סימון מושיאשוילי:  אליבא דשר הביטחון – שנה, אליבא דראש הממשלה – לפחות חצי שנה

איתן מדמון: אתם מעלים טענות, אבל תנו לי להשיב

אלמוג כהן: מצוקת כוח-אדם שאתה מתאר לנו זה לא בלת"מ, זה מתוכנן

אלמוג כהן:  אתם רציתם שנדבר עם מחשבים במקום עם בני אדם, אז מה אתם באים בתלונות?     

שלי טל מירון: נכון

אלמוג כהן: כל משבר מוליד הזדמנות, והבנקים עושים את זה מצוין, בן פורת יוסף מרווחים הרבה כסף, גם בקורונה הרווחתם מצוין

אלמוג כהן:  אני אומר דבר פשוט, אם אתם לא יכולים להבין מבחינה ערכית שנדרשים פה שינויים מהירים, נדרשת פה גמישות מחשבתית ונדרשת פה הפעלה בצורה מהירה מאוד, אז אנחנו בבעיה קשה

אלמוג כהן:  אז תרוויחו פחות

איתן מדמון: אני רוצה להסביר כמה דברים

איתן מדמון:  קודם כול, בנושא הפקדת צ'קים, יש היום פתרון דיגיטלי, פשוט, נגיש ורלוונטי לגבי כל אחד

איתן מדמון:  אתה לא צריך ללכת לסניף, יש לך את הסניף אצלך בכיס

סימון מושיאשוילי: אנחנו לא מדברים על הנקודות האלו

סימון מושיאשוילי:  את הנקודות האלו הם יודעים לעשות

סימון מושיאשוילי:  אנחנו מדברים בדיוק על אותן בעיות שהמילואימניקים נתקלים בהן, כי להוציא את הנייד הוא יכול גם בעוטף או בתוך רצועת עזה או בצפון

איתן מדמון: תנו לי להסביר

איתן מדמון:  גם במלחמה הוגדל היקף הסכום – פעם זה היה עד 10,000 שקל, אחרי זה עד 50,000 שקל, עכשיו הגדילו את זה עד 100,000 שקל, בדיוק מתוך צורך לתת פתרון ולהנגיש את השירותים האלה לאנשים שנזקקים לזה כל-כך כשהם נמצאים בשירות מילואים

איתן מדמון:      דבר שני, בנושא התורים והזמינות של שירותי קופה

איתן מדמון:  קודם כול, אם אתם חושבים שלגייס היום עובדים במדינת ישראל זה דבר פשוט – זה לא דבר פשוט

איתן מדמון:  אדוני היו"ר, זה לא דבר פשוט

איתן מדמון:  אבל בוא נשים את זה גע אחד בצד

איתן מדמון:  זו אחריות שלנו, אנחנו נצטרך לפתור את הבעיה

איתן מדמון:  אנחנו ניקח את זה הביתה ונבדוק, אבל אני מאמין שכל מילואימניק שרוצה - - -     

סימון מושיאשוילי: אין מה לבדוק

סימון מושיאשוילי:  בנק הפועלים נמצא פה

איתן מדמון: רגע, רגע

איתן מדמון:  כל מילואימניק שירצה להגיע לסניף, לא צריך להיכנס למתווה של תור מסוים שייצור בעיה כזו או אחרת

איתן מדמון:  אנחנו ניקח את השיעורים האלה הביתה ונמצא פתרון לדבר הזה

סימון מושיאשוילי: איתן, אני שמח על המשפט שלך – לכו הביתה ותעשו שיעורי בית

שלי טל מירון: אני רוצה להגיד שני משפטים, בבקשה

שלי טל מירון:  נכון, הדיון הזה הוא על מילואימניקים, אבל ממש חורה לי שאתם כל הזמן חוזרים על זה – המילואימניק הוא חלק מיחידה משפחתית, הוא לא לבד, יש חזית ביתית, אשתו היא חלק מהמארג הכלכלי של הבית, גם העסק שלה גם קורס, הטיפול והריצות שלה לבנקים גם חשובים

שלי טל מירון:  למה אנחנו מתעלמים מהן? זה משק בית משותף, תפסיקו להפריד ביניהם, הן עובדות יותר קשה מכולם, גם הילדים, גם הפרנסה, גם משק-הבית, גם הריצות לסידורים

שלי טל מירון:  תתחילו להתייחס לקיום שלהן, הן לא שקופות

שלי טל מירון:  כל מה שמגיע למילואימניק, מגיע לאשתו

אלמוג כהן: אדוני היו"ר, פתרון של ייפוי כוח

סימון מושיאשוילי: כן, יש כאן דיון בנושא דומה

אלמוג כהן: כן, אבל הנושא פה זה להיות גמישים

סימון דוידסון: אתה יודע מה הדבר הכי חשוב שיצא היום? שסוף-סוף יהיה קשר בין הבנקים לבין אבישג והצבא

סימון דוידסון:  לא ייאמן שבמשך שלושה חודשים לא היה ביניכם ממשק

אלמוג כהן: היא סגן אלוף, אבל היא אלופה

יוסף שפירא: אפשר להגיד רק משפט?     

סימון מושיאשוילי: משפט אחד ואנחנו מסיימים

יוסף שפירא: אני עו"ד איריס שפירא, מבונות אלטרנטיבה

יוסף שפירא:  אני רוצה להתחבר למה שנאמר פה

יוסף שפירא:  עם כל הכבוד, עסקים עצמאיים צריכים הלוואות, אבל אלה אותם אנשים שנגרעו מביתם לשלושה חדשים, 300,000 איש, ומטילים עליהם שוב את האחריות

יוסף שפירא:  גם הלוואה ללא ריבית צריכים להחזיר

יוסף שפירא:  אז הם צריכים גם לצאת מההסכם, הם צריכים את ההלוואות כרגע בגלל שהם נקראו למלחמה, והם אלה שצריכים לקחת את ההלוואות ולהחזיר אותן

יוסף שפירא:  אז המדינה היא זאת שצריכה להיכנס תחת האלונקה גם כן

יוסף שפירא:      ודבר נוסף, נשות המילואימניקים - - -     

סימון מושיאשוילי: דיברנו על זה

סימון מושיאשוילי:  אני מודה לך

סימון מושיאשוילי:      אבישג וטלי, איך אנחנו עושים את הקשר ביניכן? אתן כבר תתאמו ביניכן?     

אבישג סבג ראובן: לקחתי את הטלפון האישי של טלי

סימון מושיאשוילי: זה חשוב לי מאוד

אלמוג כהן: אדוני, עושים זום - - - לאישה ייפוי כוח

סימון מושיאשוילי: אנחנו נעשה את זה

סימון מושיאשוילי:  ייפוי כוח זה דבר שחייבים לקחת בחשבון

סימון מושיאשוילי:  נציגי הבנקים, תנסו לפתור את זה מבחינה משפטית

סימון מושיאשוילי:  אני עו"ד ועסקתי בזה 20 שנה, הייתי עצמאי, ואני יודע שיש בעיות כשאדם ניגש בשם 'אני אשתו של' או 'אני בעלה של'

סימון מושיאשוילי:  נציגי הבנקים, תנסו לפתור את זה

סימון מושיאשוילי:      אני מבקש מהיו"ר הקבוע, דוד, לעשות דיון מעקב פה

דוד ביטן: אין בעיה

סימון מושיאשוילי: תודה רבה לכולם

סימון מושיאשוילי:  איתן, תודה על שיעורי הבית

סימון מושיאשוילי:  הישיבה נעולה